NARIADENIE KOMISIE (ES) č. 627/2005
z 22. apríla 2005,
ktorým sa zrušuje nariadenie (ES) č. 206/2005, ktorým sa zavádzajú konečné ochranné opatrenia proti dovozu chovaných lososov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3285/94 z 22. decembra 1994 o spoločných pravidlách na dovozy a o zrušení nariadenia (ES) č. 518/94 (1), a najmä na jeho článok 21 ods. 2 písm. b),
so zreteľom na nariadenie Rady (ES) č. 519/94 zo 7. marca 1994 o spoločných pravidlách pre dovozy z určitých tretích krajín a o zrušení nariadení (EHS) č. 1765/82, (EHS) č. 1766/82 a (EHS) č. 3420/83 (2), a najmä na jeho článok 18 ods. 2 písm. b),
keďže:
(1)
Dňa 6. marca 2004 Komisia začala ochranné prešetrovanie dovozu chovaných lososov do Spoločenstva. 4. februára 2005 Komisia zaviedla nariadením (ES) č. 206/2005 (3) konečné ochranné opatrenia.
(2)
Dňa 23. októbra 2004 Komisia začala antidumpingové prešetrovanie dovozu chovaných lososov s pôvodom v Nórsku. 22. apríla 2005 Komisia prijala nariadením (ES) č. 628/2005 (4) dočasné antidumpingové opatrenia.
(3)
Po prešetrení, ktoré zahŕňalo obdobie rokov 2000 až 2003, sa zaviedli konečné ochranné opatrenia na dovoz chovaných lososov zo všetkých krajín pôvodu. Komisia prijala dočasné antidumpingové opatrenia proti dovozu chovaných lososov z Nórska po tom, ako predbežne stanovila, že v období od 1. októbra 2003 do 30. septembra 2004 naďalej rástol dovoz z Nórska a dochádzalo k dumpingu spôsobujúcemu ujmu.
(4)
Dovoz chovaného lososa z Nórska v období končiacom sa 30. septembrom 2004 predstavuje okolo 60 % trhu Spoločenstva a okolo 75 % celkového dovozu do Spoločenstva. Komisia v nariadení (ES) č. 206/2005 uviedla, že značný nárast dovozu mal ničivý dosah na ziskovosť výrobcov Spoločenstva, čo potvrdzuje súbežný pokles cien. Dočasné antidumpingové opatrenia v súvislosti s dovozom chovaných lososov s pôvodom v Nórsku by odstránili neférové ceny v tomto dovoze. Taktiež možno očakávať, že spomalia kvantitatívny nárast dovozu s pôvodom v Nórsku, ktorý je najväčším zdrojom dovozu do Spoločenstva. Za týchto konkrétnych okolností sa preto usudzuje, že antidumpingové opatrenia sú dostatočné na riešenie ujmy, ktorou trpí výrobné odvetvie Spoločenstva, a nie je viac potrebné zachovať ochranné opatrenia, ktoré by sa z tohto dôvodu mali zrušiť v tom istom čase, keď antidumpingové opatrenia nadobudnú účinnosť,
PRIJALA TOTO NARIADENIE:
Jediný článok
Nariadenie (ES) č. 206/2005 sa týmto zrušuje.
Toto nariadenie nadobúda účinnosť 27. apríla 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 22. apríla 2005